Euroopa Keskpanga määrus (EÜ) nr 2548/2000,

2. november 2000,

mis käsitleb üleminekusätteid kohustuslike reservide kohaldamise kohta Euroopa Keskpanga poolt pärast euro kasutuselevõttu Kreekas

(EKP/2000/11)

EUROOPA KESKPANGA NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja (edaspidi "põhikiri"), eelkõige selle artiklit 19.1 ja artikli 47.2 esimest taanet, nõukogu 23. novembri 1998. aasta määrust (EÜ) nr 2531/98 kohustuslike reservide kohaldamise kohta Euroopa Keskpanga poolt [1] ning nõukogu 23. novembri 1998. aasta määrust (EÜ) nr 2532/98 Euroopa Keskpanga volituste kohta rakendada sanktsioone, [2]

võttes arvesse nõukogu 23. novembri 1998. aasta määrust (EÜ) nr 2533/98 statistilise teabe kogumise kohta Euroopa Keskpanga (EKP) poolt, [3] eelkõige selle artikli 5 lõiget 1 ja artikli 6 lõiget 4,

võttes arvesse EKP 1. detsembri 1998. aasta määrust (EÜ) nr 2818/98 kohustuslike reservide kohaldamise kohta (EKP/1998/15) [4], nagu seda on muudetud EKP määrusega (EÜ) nr 1921/2000, [5]

võttes arvesse EKP 1. detsembri 1998. aasta määrust (EÜ) nr 2819/98 rahaloomeasutuste sektori koondbilansi kohta (EKP/1998/16), [6] nagu seda on muudetud EKP määrusega (EÜ) nr 1921/2000, [7]

võttes arvesse Euroopa Keskpanga üldnõukogu toetust,

ning arvestades järgmist:

(1) Seoses euro kasutuselevõtuga Kreekas alates 1. jaanuarist 2001 peavad Kreekas asuvad krediidiasutused ja krediidiasutuste Kreeka filiaalid nimetatud kuupäevast kuuluma EKPS kohustuslike reservide süsteemi.

(2) Nimetatud asutuste integreerimiseks EKPS kohustuslike reservide süsteemi on tarvis vastu võtta üleminekusätted sujuva integreerumise tagamiseks, ilma et osalevate liikmesriikide — sealhulgas Kreeka — krediidiasutusele pandaks lisakoormust.

(3) Põhikirja artikli 5 ning Euroopa Majandusühenduse asutamislepingu artikli 10 koostoimest tuleneb liikmesriikide jaoks kohustus kavandada ja võtta riiklikul tasandil kõik meetmed, mida nad peavad vajalikuks, et koguda EKP statistiliste andmete esitamise nõuete täitmiseks vajalikku statistilist teavet ning teha statistika valdkonnas õigeaegselt ettevalmistusi, selleks et saada osalevateks liikmesriikideks,

ON VASTU VÕTNUD KÄESOLEVA MÄÄRUSE:

Artikkel 1

Üleminekusätted

EKP poolt kohustuslike reservide kohaldamise üleminekusätted euro kasutuselevõtu järgseks ajaks Kreekas on sätestatud käesoleva määruse lisas, mis moodustab käesoleva määruse lahutamatu osa.

Kui käesolev määrus erisätteid ei sisalda, kohaldatakse määruste (EÜ) nr 2818/98 ja (EÜ) nr 2819/98 sätteid.

Artikkel 2

Jõustumine

Käesolev määrus jõustub Euroopa Ühenduste Teatajas avaldamise päeval. Käesoleva määruse lisas sisalduvad sätted kehtivad üksnes 2001. aasta esimestel hoidmisperioodidel.

Frankfurt Maini ääres, 2. november 2000

EKP nõukogu nimel

eesistuja

Willem F. Duisenberg

[1] EÜT L 318, 27.11.1998, lk 1.

[2] EÜT L 318, 27.11.1998, lk 4.

[3] EÜT L 318, 27.11.1998, lk 8.

[4] EÜT L 356, 30.12.1998, lk 1.

[5] EÜT L 229, 9.9.2000, lk 34.

[6] EÜT L 356, 30.12.1998, lk 7.

[7] Vt joonealune märkus 5.

--------------------------------------------------

LISA

ÜLEMINEKUSÄTTED SEOSES KREEKAS ASUVATE ASUTUSTE INTEGREERIMISEGA EKPS KOHUSTUSLIKE RESERVIDE SÜSTEEMI

1. Kreekas asuvate krediidiasutuste ning krediidiasutuste Kreeka filiaalide (edaspidi "Kreekas asuvad asutused") suhtes kehtivad kohustuslike reservidega seotud nõuded alates 1. jaanuarist 2001. Kreekas asuvate asutuste suhtes kehtib 1. jaanuarist 2001 kuni 23. jaanuarini 2001 reservide hoidmise üleminekuperiood. Kreekas asuvate asutuste jaoks kehtiv reservide hoidmise üleminekuperiood ei mõjuta EKP määruse (EÜ) nr 2818/98 artikli 7 kohast reservide hoidmisperioodi, mida kohaldatakse teistes osalevates liikmesriikides asuvate asutuste suhtes.

I. Kreekas asuvate asutuste suhtes kehtiv reservide hoidmise üleminekuperiood

2. Kreekas asuva asutuse reservibaas kõnealuseks reservide hoidmise üleminekuperioodiks määratletakse tema bilansiliste andmete alusel 30. novembri 2000. aasta seisuga. Iga asutus teeb reservibaasi enne reservide hoidmise üleminekuperioodi algust Kreeka Pangale teatavaks EKP monetaar- ja pangandusstatistika aruandlusraamistiku kohaselt, mis on ette nähtud EKP määrusega (EÜ) nr 2819/98. Kreekas asuvad asutused, kelle suhtes kohaldatakse määruse (EÜ) nr 2819/98 artikli 2 lõikes 2 sätestatud erandit, arvutavad reservibaasi reservide hoidmise üleminekuperioodiks oma 30. novembri 2000. aasta seisuga bilansi põhjal ning teevad reservibaasi Kreeka Pangale teatavaks enne reservide hoidmise üleminekuperioodi algust.

3. Kreekas asuvate asutuste individuaalsed kohustusliku reservi nõuded reservide hoidmise üleminekuperioodiks arvutatakse ning arvutaja teeb need teatavaks enne reservide hoidmise üleminekuperioodi algust kooskõlas määruse (EÜ) nr 2818/98 artikli 5 lõikega 3.

Arvutatud kohustusliku reservi nõuded kinnitatakse hiljemalt esimesel reservide hoidmise üleminekuperioodi KKP pangapäeval määruse (EÜ) nr 2818/98 artikli 5 lõikes 3 sätestatud korras.

4. Reservide hoidmise üleminekuperioodi puhul teatab andmed kogunud pool määruse (EÜ) nr 2818/98 artikli 5 lõike 4 kohaldamisel tehtud muudatused teisele poolele hiljemalt 15. jaanuaril 2001. Teavitatud pool kiidab muudatused heaks hiljemalt 16. jaanuaril 2001. Kui teavitatud pool ei ole 16. jaanuari 2001. aasta lõpuks vastust andnud, käsitatakse seda asjaomase asutuse reservide hoidmise üleminekuperioodi kohustusliku reservi nõude tunnustamisena.

II. Üleminekusätted teistes osalevates liikmesriikides asuvate asutuste jaoks

5. Teistes osalevates liikmesriikides asuvad asutused võivad otsustada kasutada võimalust oma reservibaasidest hoidmisperioodidel 24. detsembrist 2000 kuni 23. jaanuarini 2001 ja 24. jaanuarist 2001 kuni 23. veebruari 2001 maha arvata kohustused Kreekas asuvate asutuste ees, keda ei ole loetletud EKPS kohustuslike reservide süsteemi kuuluvana. Tehes otsust, kas neil on kohustusi teiste asutuste ees, keda kohustuslike reservide süsteem ei hõlma, võivad asutused võtta aluseks määruse (EÜ) nr 2818/98 artikli 2 lõikes 3 esitatud loetelu.

6. Teistes osalevates liikmesriikides asuvad asutused, kes soovivad kasutada võimalust maha arvata kohustused Kreekas asuvate asutuste ees, teevad 2000. aasta novembri ja detsembri kohta teatavaks määruse (EÜ) nr 2819/98 1. lisa tabeli 1 joonealuse märkuse 7 kohase tabeli, kus Kreekas asuvaid asutusi on juba käsitatud EKPS kohustuslike reservide süsteemi kuuluvatena.

See ei mõjuta asutuste kohustust teha määruse (EÜ) nr 2819/98 1. lisa tabeli 1 kohaselt teatavaks asjaomaste perioodide statistilised andmed, mille osas Kreekas asuvaid asutusi on käsitatud mujal maailmas asuvate pankadena.

Tabelid tehakse teatavaks määrusega (EÜ) nr 2819/98 ettenähtud tavapärastel tähtaegadel ja korras.

7. Aruandev asutus, kelle suhtes kohaldatakse määruse (EÜ) nr 2819/98 artikli 2 lõikes 2 sätestatud erandit, võivad otsustada 2000. aasta novembri ja detsembri kohta aru anda kooskõlas määruse (EÜ) nr 2819/98 1. lisa tabeli 1 joonealuse märkusega 7, käsitades Kreekas asuvaid asutusi juba EKPS kohustuslike reservide süsteemi kuuluvatena.

Sellisel juhul tehakse 2000. aasta novembri andmed asjaomase riigi keskpangale teatavaks hiljemalt 23. detsembril 2000. Asutuse reservibaas 24. detsembril 2000. aastal ja 24. jaanuaril 2001. aastal algavate hoidmisperioodide ajaks arvutatakse sellisel juhul 2000. aasta novembri andmete põhjal.

2000. aasta detsembri andmed tehakse teatavaks asjaomase krediidiasutuse suhtes kohaldatava tavapärase tähtaja jooksul ja tavapärases korras. Asutuse reservibaas 24. veebruaril, 24. märtsil ja 24. aprillil 2001. aastal algavate hoidmisperioodide ajaks arvutatakse sellisel juhul 2000. aasta detsembri andmete põhjal.

--------------------------------------------------